ועדת הכלכלה, כנסת 20, פרוטוקול מספר 736, 2018-05-02 09:40

איתן כבל: בוקר טוב לכם, היום יום רביעי, רשמת, דובר, חברי חבר הכנסת חאג' יחיא, היועצת והחברים המכובדים בוקר טוב לכם.

איתן כבל: כמדי יום, אנחנו פותחים בשיר.

איתן כבל: אני כל כך שמח שזה הפך להיות מנהג כאן בוועדה.

איתן כבל: רוצים שנעשה על זה כתבה.

דנה נויפלד: יש תמה מאחורי השירים?

איתן כבל: אני לפחות קובע את זה על פי כמה אמות מידה, למשל ביום פתיחת המושב, הקראתי שיר שהתייחס לאסון הגדול.

איתן כבל: זה לפעמים יום כמו האחד במאי, אתמול, שהקראנו שיר שהתכתב עם עובדים ועבודה.

איתן כבל: אני פניתי להמון משוררים צעירים, לפחות 50% מהשירים שאני מקריא הם של משוררות ושל משוררים צעירים, שגם לאחר מכן מעלים את זה ביוטיוב ובפייסבוק.

דנה נויפלד: אפשר להציע לך שירים בפייסבוק?

איתן כבל: כן.

איתן כבל: השבוע אפנה, ואני גם מנצל את ההזדמנות הזו למי שצופה בנו, למי שכתב למגירה.

איתן כבל: דרך אגב, השיר שאני הולך להקריא היום הוא של מישהו ששלח לי, אזרח שבעקבות הפניות שלנו פנה, ואני מקריא שיר שלו היום, אפרופו מה שנקרא.

איתן כבל: היום יום רביעי, שני במאי.

איתן כבל: היום אקריא את שירו של יורם רומם, מורה לאזרחות ומחנך במבואות עירון.

איתן כבל: לאחרונה הוציא ספר שירים שני בשם "בצל עצמי" בקובץ אינטרנט.

איתן כבל: היום נקרא את שירו "מאושר", למרות שהכותרת של השיר היא "חמוצים": "אני אוהב חמוצים.

איתן כבל: מאז שאני זוכר את עצמי אהבתי חמוצים לסוגיהם השונים.

איתן כבל: אני גם אוהב כבושים.

איתן כבל: אין כמו כרוב כבוש או שמן זית בכבישה קרה ולצדם זיתים בטעמים שונים.

איתן כבל: בילדותי היינו אוכלים מלפפונים במלח אומרים שאדם הולך אחרי אשתו היום אני אוכל מלפפונים בחמץ ובכלל חמוצים וכבושים.

איתן כבל: אני אוהב חמוצים.

איתן כבל: אני חושב שאין דבר יותר ישראלי מחמוצים, גם אם הם מקטרים אין ארוחה ישראלית ללא חמוצים.

איתן כבל: אני אוהב חמוצים, אני אוהב כבושים אני חמוץ, לפעמים מקטר אני ישראלי.

איתן כבל: " חמוד.

עבד אל חכים חאג' יחיא: הוא הצטרף לאופוזיציה.

עבד אל חכים חאג' יחיא: ..

איתן כבל: בוקר טוב לכם.

איתן כבל: אנחנו פותחים את הדיון בצו התקשורת (בזק ושידורים) (שינוי התוספת לחוק, התשע"ז-2017.

איתן כבל: אני רק רוצה להזכיר לגברתי היועצת המשפטית של משרד התקשורת, היועצת המכובדת, שתי נקודות שראוי עדיין להביא בפנינו: אחת – התיקון שביקשנו, הפרה משתלמת, אתם צריכים להניח בפנינו חקיקה שמטפלת בעניין הזה; ונקודה נוספת – אני יודע שיש מהפכות אצלכם והחליפו את הכבל הראשי, מגיע מנכ"ל חדש.

דנה נויפלד: הוא אושר אתמול בממשלה, היום נכנס לתפקידו.

איתן כבל: אני יודע, ראיתי את זה.

איתן כבל: זה כמעט עמד באותו סדר גודל של הישיבה הדחופה של הקבינט ביום שני, ו"הרצים יצאו דחופים".

איתן כבל: בכל מקרה, אנחנו מאחלים לו בהצלחה מעומק הלב, ועכשיו לצערי נצטרך להמתין אחרי ששמילה ביצע את השימוע לגבי השש דקות – עד השש דקות.

איתן כבל: כמובן, הוא יגיע ואני אפגש אתו.

איתן כבל: יש המון נושאים שמונחים על סדר יומנו אחרי ההצעה המדולדלת, הרפויה שקראו לה "הרפורמה" ברב-ערוציות.

איתן כבל: אני בקשר עם השר.

איתן כבל: אני מקווה שגם במשרד מבינים את החשיבות של העניין הזה.

איתן כבל: יש כאן פוטנציאל מאוד גדול, פוטנציאל אמיתי.

עבד אל חכים חאג' יחיא: המנכ"ל החדש?

איתן כבל: אני לא מכיר אותו באופן אישי.

איתן כבל: הוא היה קצין קשר ראשי, הוא בא מהצבא.

איתן כבל: יש לזה יתרונות כמובן, אני מקווה שיש לזה רק יתרונות.

איתן כבל: אנחנו עוברים לרשימה שמונחת כאן לפנינו.

איתן כבל: אני מקווה שאין בה יותר מדי עניינים.

איתן כבל: אנא הציגו את הכותרת בכמה מילים ונתחיל להסתער.

דנה נויפלד: מה שמונח פה לפניכם זה תיקון התוספת.

דנה נויפלד: התוספת היא חלק מהחוק, שמפרטת את רשימת ההפרות שבגינן ניתן להטיל עיצומים כספיים על חברות התקשורת.

דנה נויפלד: התוספת המקורית הובאה ב-2012, כאשר הכנסת חוקקה את תיקון מס' 55, שהכניס את פרק העיצומים הכספיים בוורסיה משודרגת, ולשם הכנסנו את ההוראות, שהפרתן הן עילה לעיצום כספי, כאשר התוספת מפרטת ארבעה חלקים, כל חלק לפי דרגת החומרה שלו.

דנה נויפלד: חלק א' – ניתן להטיל את העיצומים ברמה הנמוכה ביותר, וחלק ד' – את העיצומים ברמה הגבוהה ביותר.

דנה נויפלד: מאז קרו כמה דברים – קודם כל, הוספו הוראות לחוק, שלא נוספו בצדן עיצומים כספיים; נוספו הוראות לרישיון שלא נוספו בצדן עיצומים כספיים וזאת ההזדמנות להביא אותן; ועשינו גם סריקה לראות אם משהו נשכח בתוספת המקורית, ואכן מצאנו כל מיני הוראות כאלה וגם מצאנו פה הזדמנות לנסח באופן מיטבי יותר כל מיני הוראות שכבר היום קיימות בתוך התוספת.

איתן כבל: איתן כסיף, זו הזדמנות גם לאחל לך מכל הלב בהצלחה בתפקידך החדש.

איתן כסיף: אכן, תפקיד חדש סמנכ"ל פיקוח.

איתן כסיף: בשש השנים האחרונות הייתי סגנו של שמילה במינהל הפיקוח.

איתן כסיף: הצורך עלה גם מהחיים האמיתיים, שאנחנו יוצאים לשטח, מבצעים פיקוחים ומוצאים הפרות לכאורה, ורואים שאין לנו את השוט, אין לנו אפשרות להטיל עיצום – בין אם זה למשל בנושא טלפונים גנובים, מישהי התלוננה שגנבו לה טלפון והתקשרו לאריתריאה והיא מחויבת ולא יכולים להטיל עיצום בגין אי-חסימת לא המכשיר עצמו ולא הקו.

דנה נויפלד: אולי נגיע לזה אחד-אחד?

איתן כסיף: אבל אני אומר שהצורך עלה מהחיים עצמם.

איתן כסיף: כשהיינו בשטח, ראינו שאנחנו לא מאיימים, כי לא סופרים אותנו כי אין לנו שוט להטיל עיצום.

איתן כבל: אפרופו, אני לא יודע אם זה קשור אליך, אבל אמרת לי אריתריאה.

איתן כסיף: דוגמה בלבד על הנייר.

איתן כבל: לא התכוונתי בהקשר של אריתריאה, אני רק אומר שהדלקת לי נורית בראש.

איתן כבל: לאחרונה יש גם הרבה פרסומים בכלי התקשורת על כל מיני שמתקשרים אליך ואת עונה.

אתי בנדלר: צנתוקים.

איתן כבל: אתה אדם תמים, לא כולנו מסתכלים מאיפה, מתקשרים ואתה פותח.

איתן כסיף: אין כלי הסדרתי, הכלי הוא טכנולוגי, שיתוף פעולה שלנו מול מנהלי הטכנולוגיות של החברות.

איתן כבל: אני מדבר בשתי רמות.

איתן כבל: אל"ף, האם יש איזה טיפול בין-לאומי בעניין הזה?

איתן כבל: כי זאת רעה חולה בין-לאומית, לא רק עכשיו באים ועושים את זה לנו.

איתן כבל: דבר שני, רוב האנשים אין להם אפילו מושג.

איתן כבל: זה לא רוב – עד שאתה שם לב לזה, במקרה הטוב אם עברת על דף החשבון שאתה מקבל, מי מגן עלינו?

איתן כבל: יש ביטוח?

איתן כסיף: הפתרון לצערי הוא לא חקיקתי, אלא טכנולוגי.

איתן כסיף: היינו בקשר עם מנהלי הטכנולוגיות של כל החברות.

איתן כבל: האם יש כלי שאני יכול להגיד: סליחה, למה אתם מחייבים אותי?

איתן כבל: אתה מבין מה שאני אומר?

איתן כבל: אם הוא פתאום נטחן ב-1,000, 2,000, 3,000 שקלים?

איתן כסיף: נכון.

איתן כסיף: לצערי אין כלי כזה שמחייב את החברות לזכות, כי אנחנו מצפים מהן להיות חכמים לפני מעשה ולחסום טכנולוגית, כשרואים שיש יעד שממנו זה מתבצע.

איתן כבל: בקיצור, צריך לטפל בזה.

איתן כסיף: זה בהחלט בסדרי עדיפויות.

דנה נויפלד: יש הצעת חוק פרטית.

אתי בנדלר: יש הצעת חוק פרטית, אבל העניין הוא שהיא חלה רק לגבי מי שמתקשר מהארץ, לא אם מישהו מתקשר מחוץ לארץ, זאת הבעיה.

איתן כבל: הארץ, עוד איכשהו אתה יכול להגיע לאיש, לטפל בו.

איתן כבל: פה אפילו אין לך מושג, זה כמו שהמיילים היום מלאים, שכל שבועיים איזה קרוב משפחה שלי שלא הכרתי נפטר והשאיר כמה מיליונים ואני היורש היחיד.

אתי בנדלר: אבל אני רוצה להגיד לך שאנחנו כולנו מוצפים - - -

עבד אל חכים חאג' יחיא: יש בתקשורת שני דברים – אחד, אתה בא עם חבילה והחבילה מסתיימת, אבל הם רוצים להמשיך לך אותה חבילה, אז אתה משלם דמי מעבר לחבילה החדשה, שהיא אותה חבילה של השנה שהסתיימה.

עבד אל חכים חאג' יחיא: זה דמי מעבר לכל קו משהו בסדר גודל של 80 שקל, אני אישית נתקלתי בזה.

עבד אל חכים חאג' יחיא: שניים, החבילה שלך מתחילה למשל באמצע החודש.

עבד אל חכים חאג' יחיא: יומיים, שלושה לפני סיום החבילה, אתה מתקשר ואומר: אני לא רוצה לחזור למחיר שלכם, מחיר המחירון, וטוב, אתה התקשרת יום, יומיים לפני סיום.

עבד אל חכים חאג' יחיא: מגישים לך את החשבון ואז מתברר שהחבילה החדשה שאתה משלם עליה דמי מעבר, היא מתחילה רק בחודש הבא, ואז הם קובעים את חצי החוד הזה לפי המחיר הגבוה של סביבות ה-100 שקל.

עבד אל חכים חאג' יחיא: זה לפתחכם, כי אנחנו צריכים גם לקבל על זה תשובות, וזה חלק מהרמאות אני חושב.

איתן כבל: מי שצולל לדף, רואה שהם כל הזמן עסוקים להגיד: סליחה, לא שמנו לב.

איתן כבל: זה קורה כל שני וחמישי, זה קורה גם לי עכשיו.

איתן כבל: זה מדהים, זה קטע מטורף, את יודעת כמה פעמים אני מדבר עם בזק?

איתן כבל: אומרים לי: מה באמת?

איתן כבל: הו, סליחה.

אתי בנדלר: זה כשהצלחת להשיג אותם.

איתן כבל: נכון, וזה לא פעם אחת.

עבד אל חכים חאג' יחיא: היא צריכה לחזור אליך אחרי ששת ימי עבודה והם לא חוזרים ואת החשבון שולחים במייל, אבל אתה לא מקבל את המייל בחזרה, "אנחנו נבדוק את ההקלטה של השיחה".

איתן כבל: אחר כך הם מתפלאים למה אנחנו עושים להם - -

קריאה: - - רגולציה על זמני מענה.

עבד אל חכים חאג' יחיא: השאלה אם אתה סיימת חבילה - - -

איתן כסיף: זה אחד הנושאים שדווקא כן הטלנו עיצום, ולטעמי הוא לא מספיק.

איתן כבל: איתן, בוא נסכם פה, כי קצת יצאנו מהנתיב, שנחזור פנימה.

איתן כבל: את העניין שהעלית, אם תפנה אותו אלי, אני אפנה את זה אליהם.

עבד אל חכים חאג' יחיא: אני ארשום את זה.

איתן כבל: בבקשה בואו נתחיל את ההקראה.

דנה נויפלד: "צו התקשורת (בזק ושידורים) (שינוי התוספת לחוק), התשע"ח-2018"

דנה נויפלד: "בתוקף סמכותי לפי סעיף 37א2(ב) לחוק התקשורת (בזק ושידורים), התשמ"ב-1982 (להלן- החוק), בהסכמת שרת המשפטים, ובאישור ועדת הכלכלה של הכנסת, אני מצווה לאמור: מתקנים הפניה שלא היתה נכונה, זה עניין טכני.

דנה נויפלד: פרט (1) – היתה הוראה שעניינה הפרה של סעיף 4ט לעניין אתרים ותכנים פוגעניים באינטרנט.

דנה נויפלד: זה נושא שנעשו לגביו שני הליכים בתוך משרד התקשורת.

דנה נויפלד: המשרד סבור שההוראה הזאת צריכה להיות בחלק ב', ולכן כדי שהסכומים יהיו גבוהים יותר, נכון להעביר אותו לחלק ב'.

דנה נויפלד: אז אנחנו מוחקים אותה מחלק א' ומבקשים להעביר אותה לחלק ב'.

איתן כסיף: הוטלו עיצומים פעמיים.

איתן כסיף: לצערנו כנראה שזה ממשיך.

איתן כסיף: צריך להעלות את הסכום.

איתן כבל: זה סוג של הפרה משתלמת.

דנה נויפלד: אני ממשיכה לקרוא: פה אנחנו דווקא עושים הפוך, אנחנו מעבירים את זה מחלק ג', חושבים שזה יותר נכון שזה יהיה בחלק א', כי ההפרות שמדובר בהן הן הפרות צרכניות שהן בין החברה לבין מנוי.

דנה נויפלד: חלק א' – למרות שהיו קצת חריגות, הפרות נקודתיות צרכניות שנמצאות בין החברה לבין מנוי אחד, מנוי מסוים.

דנה נויפלד: חלק ב' – הפרות של הוראות צרכניות חמורות יותר שבדרך כלל נוגעות לציבור יותר רחב של מינויים.

דנה נויפלד: וחלק ג' וחלק ד' – נוגעות להפרות רגולטוריות, שהן עניינים תחרותיים, עניינים שנוגעים ליחסים בין החברות ולהוראות רגולטוריות, שהרגולטור נותן לחברות.

איתן כבל: אני כבר אומר אם יש הערות או שאלות, כי אני נותן לה לזרום ולא עוצר אותה.

איתן כבל: אם אתם לא תשאלו אם יש משהו לא ברור, אני זורם.

דנה נויפלד: ההוראה הזאת היא הוראה יותר צרכנית במהותה, ולכן היא מתאימה לעבור מחלק ג' לחלק א'.

דנה נויפלד: פרט (4) זה "הפסיק, עיכב, הגביל או ניתק שירות למנוי, בניגוד להוראות לפי סעיף 12(א) או בניגוד להוראות רישיון", וגם את זה אנחנו מצאנו לנכון להעביר לחלק ב', שזה יותר דומה להוראות שנמצאות בחלק ב'.

דנה נויפלד: חבר הכנסת, אני ממשיכה לקרוא עד שאתה עוצר אותי: סעיף 12א זה סעיף שהוסף בהצעת חוק פרטית, שעניינו שיחה למוקד נפגעות תקיפה מינית או עזרה נפשית.

דנה נויפלד: על פי הצעת החוק השיחה היא לא מזוהה, וגם הפרטים בדבר השיחה לא אמורים להיות מצוינים בפירוט השיחות למנוי או למי שמקבל את אותו פירוט, ולכן כרגע אין סנקציה בצד הפרה של הסעיף.

דנה נויפלד: לכן ביקשנו להוסיף עכשיו כאן את אותה הפרה לגבי מי שהפר את הוראת החוק.

אתי בנדלר: אני ביקשתי מהמשרד לשקול לפצל את ההפרה הזאת לשני סוגי הפרות:

אתי בנדלר: הפרה אחת – שהוא גבה תשלום על שיחה למוקדי חירום.

אתי בנדלר: בנושא הזה אין לי שום בעיה שזה באמת יהיה בחלק א' של התוספת.

אתי בנדלר: ההמשך, ציון קיומה של שיחה בפירוט השיחות או למסור למי שזכאי לקבל פירוט שיחות או לגלות לאחר מידע על קיום אותה שיחת טלפון, זו הפרה שיכולה להוות ממש סיכון חיים למתקשר.

אתי בנדלר: אם אנחנו חושבים למשל על אישה שסובלת מאלימות ומתקשרת למוקד חירום והבעל שלה מקבל ידיעה על כך וכיוצא באלה, אני חושבת שלא ניתן להסתפק לגבי החלק הזה של ההפרה, לכלול את זה בחלק א', ואני הצעתי לפחות שזה יהיה בחלק ב' אם לא בחלק ג'.

אתי בנדלר: כפי שאני אמרתי לדנה, זו לא ממש שאלה משפטית העניין הזה, היא יותר שאלה ערכית, איך חברי הכנסת מעריכים את ההפרה הזאת, והאם זו הפרה ברמה הנמוכה ביותר או מעבר לזה.

עבד אל חכים חאג' יחיא: מרוקנים את החוק הזה מתוכן – זה רק קנס - - -

אתי בנדלר: זה בכל מקרה קנס.

אתי בנדלר: בכל מקרה אנחנו מדברים על עיצום כספי.

אתי בנדלר: לא לראות בזה את ההפרה ברמה הקלה ביותר שקיימת.

איתן כבל: אני מסכים.

דנה נויפלד: כמו שאמרה אתי, הסיווגים בין חלק א' לחלק ב' זה עניין של תפיסה לגבי חומרת ההפרה.

דנה נויפלד: אנחנו חשבנו שזה מתאים להכניס את זה לחלק א'.

דנה נויפלד: אם הוועדה רוצה לפצל, נקבל את הצעת הוועדה.

איתן כבל: רוצה.

עבד אל חכים חאג' יחיא: אנחנו רוצים לפצל.

דנה נויפלד: אז אנחנו נקבל את הצעתכם.

ערן וולף: בהקשר של חיבור מנוי ברכישות ציוד שדיברתם על הסבה מ-ג' ל-א', הבאנו מספר נתונים.

ערן וולף: הנושא של התקשורת מופיע אצלנו כמוביל בתלונות שמגיעות אלינו, ולכן הנושא הזה הוא מאוד חשוב לצרכנים.

איתן כבל: יש לך נתונים?

איתן כבל: נשמח לשמוע.

איתן כבל: לפחות שיהיה משהו מעניין להודעה לעיתונות.

איתן כבל: ..

ערן וולף: יש לנו מעל 40,000 פניות בשנה.

ערן וולף: רובן מגיעות גם למצב של תלונה כנגד בתי עסק.

ערן וולף: מתוך התלונות, כמעט רבע, 22% שזה בערך 5,500, הן בתחום הזה של התקשורת.

ערן וולף: זה מתפצל, זה חברות סלולר, מכשירי סלולר, אינטרנט.

איתן כבל: ברור, אבל עולם התוכן של תקשורת.

ערן וולף: כן, מתפצל, אבל בתוך זה וזה המוביל, ולכן אני חושב שבצורה הזאת גם הצרכנים מצביעים על כך שזה נושא שהם מעורבים בו והוא חשוב להם.

ערן וולף: אנחנו חושבים שהדרך להעלות את סטנדרט השירות של כל החברות לצרכנים שמצביעים על זה ברגליים היא בצורת האכיפה.

ערן וולף: כל מה שאתם מציעים, בהחלט אנחנו תומכים בו ובעדו.

ערן וולף: כל מה שאני מעיר ספציפית לנקודה הזו זה שההורדה מ-ג' ל-ב', א', זה בגלל שזה צרכני, אבל חשוב לשמור את זה ב-ב' כי יש לנו מעט פניות של התניות של שירות כזה בשירות אחר, ציוד לשירות, וכל מה שאפשר מהבחינה הזאת דווקא ללכת לכיוון של אכיפה מוגברת, התראה, זה יוסיף ויועיל לנושא.

אתי בנדלר: זאת אומרת שאתה מציע להעביר את זה לא לחלק א', אלא לחלק ב'.

אתי בנדלר: זאת אומרת, עדיין להקטין את רמת העיצום הכספי, אבל לא לרמה הנמוכה ביותר.

ערן וולף: אני כמובן מעדיף שזה יישאר, אבל אני מבין את הקטלוג שאתם מדברים עליו, ולכן זה לכאורה לא מתאים לקטלוג.

איתן כבל: אני מקבל את זה.

עבד אל חכים חאג' יחיא: מקובל.

דנה נויפלד: קודם כל, כמובן שמשרד התקשורת עוסק בנושאים האלה ואוכף, אבל אם נסתכל על ההפרות בחלק א', יש עוד הפרות שמאוד דומות במהותן, ולכן זה לא יהיה הגיוני להעביר – יש פה עוד הפרות של "גבה תשלום" או מנע "הטבה בשל ביטול הסכם התקשרות", שזה גם סוג דומה של הפרה, והפר הוראה שקשורה למעבר בין סלי תשלומים, ברכישת ציוד קצה, זה כל מיני הוראות שהן מאוד דומות במהות שלהן וכולן מצויות בחלק א'.

איתן כסיף: אני מאוד הייתי שמח, שהכול יהיה בסעיף, אבל אלה המגבלות כמו שדנה מציגה אותם.

דנה נויפלד: אם נעביר את הכול, למעשה נצטרך להעביר הרבה מאוד הוראות לחלק ב'.

דנה נויפלד: אנחנו בכל זאת חושבים שמבחינת הסידור שאנחנו עושים, יש סכומים יפים.

דנה נויפלד: כשאני אומרת סכומים קטנים, עדיין זה יכול להגיע גם למאות אלפי שקלים ולמיליונים, זה סכומים יפים.

דנה נויפלד: פשוט מבחינת הסיווג של ההפרות, זה יותר מתאים לדעתנו לחלק א'.

דנה נויפלד: אני חושבת שגם מבחינתך באופן טבעי כל ההפרות הצרכניות הן משמעותיות והיו בכלל צריכות להיות בחלק ד'.

דנה נויפלד: אני מבינה את זה, זה בסדר, אבל אנחנו מסתכלים על התמונה הכוללת של כלל ההפרות שלנו, ומבחינתנו אנחנו חושבים שזה יותר מתאים לחלק א', אבל זה סכומים יפים.

ערן וולף: אני ראיתי, זה רבע לעומת חצי, או שמינית לעומת רבע, אבל עדיין זה מפחית מחצי לשמינית, בגלל זה אנחנו מפנים את תשומת לבכם.

אתי בנדלר: אני רוצה להבין, האם חלק ניכר מהתלונות שאתם מקבלים כנגד חברות התקשורת קשורות דווקא להפרה שמנויה בפסקה (1א) המוצעת?

ערן וולף: לא, אני ציינתי באופן כללי - - -

אתי בנדלר: אוקי, זה לא שיש כאן איזה משהו שצריכים לשים עליו את המוקד.

ערן וולף: אנחנו במוקד לגבי כלל הפניות והבקשות, אבל ספציפית זה נושא שמופיע אצלנו לא מעט פעמים.

אתי בנדלר: אבל יכול להיות שיתר ההפרות המנויות בחלק א', יש לא פחות תלונות בשל הפרתן.

איתן כסיף: אתה יודע מה, לפעמים זה לא כל כך משנה אם זה ד' או א', זה עדיין כמו שהיושב ראש אמר, הפרה משתלמת, ושם צריך לבטל את התקרה, כי לפעמים שני מיליון או מיליון שנטיל עליהם לא ירתיעו.

איתן כבל: נשאיר את זה חלק א', כפי שהצעתם.

דנה נויפלד: אני ממשיכה לקרוא: זה סעיף שנשתכח בפעם הקודמת.

דנה נויפלד: יש תקנות לפי הסעיף הזה, ולכן הפרה של התקנות עשויה או עלולה לגרור אחריה, אם נוסיף את זה, גם עיצום כספי.

דנה נויפלד: אני ממשיכה לקרוא: אני אקרא את זה ביחד עם (6א): שני הסעיפים הולכים ביחד, ואנחנו מפרידים בין ההוראות.

דנה נויפלד: בסעיף 51 יש שני איסורים, אחד מהם - זה אגב תיקון שנעשה כאן ב-2012 – 51ב מתייחס לעסקאות לרכישת ציוד קצה.

דנה נויפלד: הוא אוסר, כאשר יש ביטול של עסקה ויש תשלום לשיעורין, לדרוש לפירעון מידי את כלל הסכום, וכן מתייחס לקשירת קשר של קבלת שירות ברכישה, בשכירה או בקנייה של ציוד קצה.

דנה נויפלד: שתי הפרקטיקות האלה הן אסורות, ולכן הפרדנו בין הסעיפים והעמדנו את שתיהן כהפרות.

דנה נויפלד: כל אחת תלויה ועומדת בפני עצמה, הפרה של כל אחת מההוראות האלה, עשויה או עלולה לגרור אחריה עיצום כספי.

דנה נויפלד: אני ממשיכה לקרוא: גם כאן הוספנו הוראות שמצאנו שהן חסרות ושהיה צריך להעביר אותן.

דנה נויפלד: ההוראות האלה ברישיון נועדו למנוע שירותים שניתנו ללא הסכמה מפורשת, ולכן יש לנו כל מיני הוראות ברישיון שעוסקות בהפרה של ההוראות האלה.

עבד אל חכים חאג' יחיא: זה כל השירים שממציאים.

איתן כבל: זה כל דבר שמדביקים לך בניגוד לרצונך.

דנה נויפלד: אני ממשיכה: זה גם יחול על חברות שאינן חברות רט"ן וגם על חברות רט"ן, אם הן מתנות התקשרות ברכישה של שירות ערך מוסף, שוב זה אותן פרקטיקות שמדובר בהן, גם כאן הפרה של הוראות הרישיון בנוגע לפרקטיקות האלה, עשויה או עלולה לגרור אחריה עיצום כספי.

אתי בנדלר: אני מציעה, אולי אדוני יצביע על השינויים בחלק א', זאת אומרת על פסקאות (1) ו-(2), בשינוי היחיד שבו פרט (4א) יפוצל, חלקו הראשון יישאר בתוספת הראשונה וחלקו השני בתוספת השנייה.

איתן כבל: מי בעד?

איתן כבל: בעד – 2

איתן כבל: נמנעים – אין

איתן כבל: תודה.

איתן כבל: אושר עם התיקון של הפיצול.

דנה נויפלד: אז אני ממשיכה לחלק ב': כפי שדיברנו על זה, כמו שאמרתי, מחקנו את זה בחלק א' והעברנו את זה לחלק ב'.

דנה נויפלד: כמו שאמרתי קודם, גם את זה אנחנו מעבירים מחלק א' לחלק ב'.

דנה נויפלד: זה סעיף שנועד להגביר את השקיפות לעניין התעריפים, שהתעריפים יהיו מפורסמים לציבור.

דנה נויפלד: אלה הוראות שעוסקות בנושאים הללו, ולכן אנחנו מוסיפים כאן הפרה לעניין הזה.

דנה נויפלד: אני מקריאה את זה ביחד עם ההפרה הבאה: למעשה כאן אנחנו ניסחנו מחדש הפרה שקיימת עכשיו וחילקנו אותה לשתי הפרות באופן מדויק יותר, אחד לעניין הפרת הוראות רישיון בדבר שירות שניתן למנויים, והוראה נוספת בנוגע להגשת תיק שירות ופרסומו.

איתן כסיף: יש תלונות שמנוי מחכה לתיקון תקלה.

איתן כסיף: האמת שהיום ברישיונות של בזק והוט זה יותר מוגדר, ברישיונות של חברות הסלולר יכול להיות שנצטרך יותר להגדיר, אבל כן, עד עכשיו לא היתה לנו שום אכיפה על מי שמחכה לתיקון תקלה והוא מנותק במשך זמן רב.

דנה נויפלד: זה על מנת לחדד פה את האפשרות להטיל עיצום בעניין הזה.

אתי בנדלר: פרק הזמן שבו צריכים לתקן את התקלות קבוע בכל אחד מהרישיונות?

איתן כסיף: ברישיונות של בזק והוט כן, בחברות הסלולר עדיין לא.

אתי בנדלר: זאת אומרת שלגביהן אין הפרה כי אין הוראה.

דנה נויפלד: ככל שאין הוראה, כמובן שאין הפרה.

איתן כסיף: כל שנה נגנבים בישראל משהו כמו 50,000 מכשירים סלולריים, זה נתונים שקיבלנו מהמשטרה, חלקם תוך כדי הפעלת אלימות.

איתן כסיף: זה הנתונים שקיבלנו מהמשטרה.

עבד אל חכים חאג' יחיא: זה מספר שלא תיארנו לעצמנו.

איתן כסיף: אני גם נדהמתי כששמעתי אותו.

אתי בנדלר: ולגבי כמה מתוך אלה יש בעיה עם חברת הסלולר שלא חוסמת?

איתן כסיף: עם הרבה, בוא נגיד שלא היתה מודעות.

איתן כסיף: גם אדם שגנבו לו את המכשיר, באותו רגע הוא בסערת רגשות, הוא לא חושב.

איתן כסיף: הוא קודם כל צריך לחשוב איך הוא מגיע הביתה, איך הוא מודיע לקרובים שלו, הוא לא חושב שהוא צריך לחסום את הברזל כדי שמי שיקבל את המכשיר, לא יוכל לעשות בו שימוש.

איתן כסיף: הרבה מהמכשירים האלה נמכרים, ובעצם החברות – רק אם המנוי, גם שינינו את הרישיון, קודם ברישיון היה כתוב שרק לבקשת מנוי יחסום את הברזל, עכשיו הוא חייב בברירת מחדל, כי כמו שאני אומר מנוי בסערת רגשות לא מודע לזה.

אתי בנדלר: הם יודעים שהמכשיר נגנב?

אתי בנדלר: איך הם אמורים לחסום?

איתן כסיף: לא, צריך להודיע לחברה שהמכשיר נגנב, כברירת מחדל, זו הוראת תיקון רישיון שהכנסנו בתיקונים הצרכניים האחרונים, שצריך לחסום כברירת מחדל את המכשיר.

אתי בנדלר: ברגע שהם מקבלים הודעה על גניבת המכשיר.

איתן כסיף: כן, לא היה לנו שוט, לא היתה את ההוראה הזאת, שאם לא בא להם לחסום מאיזושהי סיבה שלהם, לא חסמו את המכשיר שלהם, לא היה לנו שום שוט.

איתן כסיף: נגיד אתה בפלאפון גנבו לך, אתה רוצה שיעבירו את המידע למפעילים האחרים כדי שייחסם גם אצלם, אז גם נכנסה הוראה שכל לילה צריכים להעביר ממשק לחברות האחרות.

איתן כסיף: גם כתוב פה, שאם לא העביר מידע בין בעלי רישיונות, גם יהיה לנו קנס; ויש את מה שאמרתי קודם, שגם צריך לבקשתך לנתק את השירות, כלומר להשאיר אותו רק לשיחות נכנסות, כדי שלא יחגגו על חשבונך.

איתן כסיף: זה דבר מאוד כואב, ולכן הכנסנו את התיקון הזה.

אתי בנדלר: הצרכנים מודעים לכך שהם יכולים לבקש להשאיר שירות שיחות נכנסות בלבד?

איתן כסיף: כן.

אתי בנדלר: אני פעם ראשונה שומעת על זה.

איתן כסיף: זאת חובתו של המוקדן ליידע, וזה מעוגן ברישיון, יש אפילו הוראות אם נגנב לך בחו"ל, לחסום גם את הנכנסות, זה מאוד מאוד מעוגן.

אתי בנדלר: בכל הרישיונות?

איתן כסיף: כן.

עבד אל חכים חאג' יחיא: היום אמרת שפלאפון מעדכן את המפעילים האחרים.

איתן כסיף: הלילה עובר ממשק, כן.

עבד אל חכים חאג' יחיא: השאלה אם יש לך את הקשר הזה גם עם החברות של הרשות הפלסטינית.

איתן כסיף: לצערי לא.

איתן כסיף: שאלה מצוינת.

עבד אל חכים חאג' יחיא: השאלה אם יש את הקשר הזה עם החברות, כי יש חלק שנגנבים ואז הם יודעים שהם ייחסמו אז הם יכולים לעבור את הגבול.

איתן כסיף: אתה צודק, מה שלרשות או מוברח לחו"ל או מישהו סתם משחק בזה ב-Wi-Fi בלי לאקטב אותו עם סים, אני כן אשמח לקשר שיעבור בממשק הזה.

איתן כסיף: יש באיחוד האירופי יש קשר בין מדינות, יש data base.

עבד אל חכים חאג' יחיא: כי גם הרשתות שם עוד יושבות על הרשתות או יש את הקשר הזה.

עבד אל חכים חאג' יחיא: השאלה אם אנחנו את הממשק הזה יכולים לעשות או שכדאי לנסות אולי.

איתן כסיף: אני מאוד אשמח שיהיה קשר כזה, כי זה יפחית עוד יותר את הכדאיות לגנוב טלפון.

עבד אל חכים חאג' יחיא: השאלה מי צריך ליזום את זה.

איתן כסיף: אם תביא לאנשים שלנו אנשי קשר, אני מאוד אשמח שיהיה ממשק, והייתי שמח גם לממשק עם האיחוד האירופי.

עבד אל חכים חאג' יחיא: כי הממשק הזה יכול לפעול בכמה כיוונים.

איתן כבל: זה לא שנביא לך.

איתן כבל: השאלה אם המדינה כעניין מדינתי מחליטה ליזום – הרי יש את כל הממשקים הכלכליים.

איתן כבל: אם יש הסכם כזה ואפשר לייצר הסכם כזה, השאלה היא כמה אירועים כאלה או אזרחים נפגעים כתוצאה מהעובדה שאין ממשק כזה.

איתן כסיף: עם הרשות, אני לא יודע.

איתן כסיף: אני יכול סתם לנחש שזה חלק, אולי לא מבוטל.

עבד אל חכים חאג' יחיא: אם מישהו שגונב את המכשיר הזה יודע שכל הרשתות ייחסמו, יש לנו מספיק עובדים מהרשות הפלסטינית שנמצאים פה, שאפשר למכור להם את זה בכמה מאות שקלים.

עבד אל חכים חאג' יחיא: אם זה לא ייחסם שם, זאת בעצם הדרך.

איתן כסיף: בהחלט, בסיום הישיבה הזאת אני אתייעץ עם המשרד, עם אגף קשרי חוץ שלנו.

עבד אל חכים חאג' יחיא: יש לנו בעיה אחרת עם החברות של הרשות הפלסטינית, שהמחירים כשאתה מתקשר אליהן, כשאתה מתקשר לרשתות שלהן מהחברות שלנו, זה לדקה יותר משקל.

עבד אל חכים חאג' יחיא: זה גם משהו שצריך לטפל בו.

איתן כסיף: להבנתי, זה שוק תחרותי, וכנראה שאין מספיק תחרות, אבל זה לא התחום שלנו.

עבד אל חכים חאג' יחיא: אם אתה מתקשר מפלאפון או מסלקום לג'וואל, לווטנייה, לחברות שנמצאות שם – זה פר דקה.

עבד אל חכים חאג' יחיא: אני מכיר אנשים שיש להם עובדים, אז הוא קונה לו את הסים מפה ואומר לו שנתקשר אחד לשני לפי המספר הזה.

איתן כסיף: האמת שיצא לי לפגוש את נציגת הרשות באיזה כנס של האיחוד האירופי, היא אפילו מתגוררת בירושלים.

עבד אל חכים חאג' יחיא: אני לא יודע אם זה בגללם או בגלל שהשיחות שלנו אליהם נחשבות כשיחות חוץ, לחו"ל והן יותר יקרות משיחות שאתה מתקשר לארצות הברית.

איתן כסיף: יכול להיות שלארצות הברית יש שוק תחרותי ופה אין מודעות.

איתן כבל: בכל מקרה אני רוצה שתפרטו את סכומי העיצומים, שנוכל להוציא הודעה מסודרת בעניין הזה.

איתן כסיף: מבחינת סדרי גודל, יש פה איזושהי נוסחה.

איתן כסיף: אני לא אלאה אתכם, זה קבוע מיליון ו-630,550 ועוד 0.013% כפול הכנסת החברה.

איתן כסיף: אם אנחנו מדברים על חברות התקשורת הגדולות – בזק, פרטנר, סלקום – יש לנו הכנסות כארבעה, ארבעה מיליארד וחצי שקל לשנה.

איתן כסיף: כלומר, אני מפעיל את הנוסחה הזאת ואני מגיע לסכום של כ-10, 11 מיליון שקל כסכום מקסימלי, אם זה בחלק ד'.

עבד אל חכים חאג' יחיא: זאת הכנסה ולא רווח, כדי למקד.

איתן כסיף: נכון, בעוונותיי אני גם רואה חשבון, אני יודע שהרבה פעמים זה הפסד, אז איך ניקח משם?

איתן כסיף: המקסימום, חלק ד' כמו שאמרתי, 10 עד 11 מיליון שקל, כשאנחנו מגיעים לחלק א' – מה שידידנו מהמועצה לצרכנות אמר, זה באמת בסביבות המיליון ו-200,000 שקל מקסימום.

איתן כסיף: כשאני אומר מקסימום, בדרך כלל אנחנו מטילים גם פחות.

איתן כסיף: יש אמות מידה מאוד מוגדרות, יש פה המון שיקול דעת.

עבד אל חכים חאג' יחיא: אם זאת פעם ראשונה.

איתן כסיף: נכון, יש כמה אמות מידה, כמה זה פגע בתחרות.

אתי בנדלר: יש אמות מידה שפורטו בחוק.

עבד אל חכים חאג' יחיא: יכול להיות שזאת מדיניות, ואז אתה צריך לתת לו - - -

איתן כסיף: נכון, יש אמות מידה, אחד הדברים זה עבר, האם זה מפר סידרתי או מישהו שפעם ראשונה.

איתן כסיף: יש כמה זה פגע באזרח, כמה זה פגע בתחרות, וזה המקסימום – זה לא הדיון היום, אבל הפרה משתלמת זה משהו שאני שומע ומכניס אותי למוטיבציה גבוהה, כי הסכומים כמו שאמרנו הם לא גבוהים, גם אחרי שתצביעו על העלאתם.

דנה נויפלד: לא מעלים את הסכומים, מוסיפים את ההפרות.

איתן כבל: אמרתי שוב, שאני רוצה שתפרטו אחר כך את גובה הסכומים.

איתן כסיף: אומדן חברות גדולות, חברה בשנה הראשונה שלה זה מקסימום של 234,000 שקל.

איתן כסיף: אנחנו רוצים לתת איזושהי הגנת ינוקא כזאת.

איתן כסיף: גם אם תסתכל על העיצומים שהטלנו במשך השנים, תראה שעד היום מאז שעבר התיקון ב-2012, סך הכול סכומים מצטברים – 28 מיליון שקל.

איתן כסיף: אם אני מסתכל על התפלגות של חברות – בזק 64% ואחר כך סלקום, זה די לפי גודל, אף אחד לא יכול להגיד שעשינו אכיפה בררנית או שהטבנו עם מישהו, הכול לפי הנושא.

איתן כסיף: לעניין בזק, יש עליה כללים כמונופול, אז למשל עיצומי שוק סיטונאי או תקנות התשלומים אלה דברים שחלים עליה, ולכן הוטלו עליה עיצומים.

דנה נויפלד: אני ממשיכה: זה בעקבות תיקון לרישיון שנעשה בעניין הוראות של נדידה בין-לאומית, כאשר נוסעים עם הטלפון לחו"ל.

דנה נויפלד: היתה פעם תופעה של חשבונות גדולים שהיו מתקבלים בגלישה, שאנשים היו גולשים בחו"ל ואחר כך מקבלים חשבונות.

איתן כבל: היו מקבלים משכנתאות.

דנה נויפלד: אז היום הנושא הזה כבר מטופל ואפשר לראות שהסכומים ירדו, כיוון שיש הוראות מאוד מרחיבות ברישיון בעניין הזה, ולכן נדרשנו עכשיו להוסיף הפרה, כי אם ההוראות האלה יופרו, ניתן יהיה להטיל עיצום כספי בגינן.

איתן כבל: בוא נצביע על פסקה (3) תיקונים לחלק ב', שם לא שינינו כלום.

עבד אל חכים חאג' יחיא: ומעדכנים את התוספת שעברה מ-א' ל-ב', כלומר הפיצול.

איתן כבל: הכול, מי בעד?

איתן כבל: בעד – 2

איתן כבל: נמנעים – אין

איתן כבל: תודה, אושר.

דנה נויפלד: אני ממשיכה לקרוא: דיברנו קודם על העברה ל-ג' (א), וזאת ההשלמה של זה.

דנה נויפלד: זה פשוט נשמט, זה כתוב בדברי ההסבר, אבל זה משום מה נשמט מהנוסח.

דנה נויפלד: אלה כל ההוראות שנוגעות לחובות של ישראליות.

דנה נויפלד: יש כאלה הוראות שונות ברישיונות השונים.

דנה נויפלד: פרט (7) עוסק בכל מיני הוראות רישיון בנושאי ביטחון שונים.

דנה נויפלד: חלק מההוראות גם עוסקות בסיווג ביטחוני.

דנה נויפלד: יש כל מיני הוראות ברישיונות שנוגעות לסיווג ביטחוני, ופה אנחנו מדייקים את הסעיף ביחס למה שהיה לפני כן.

דנה נויפלד: (7א) בנושא דומה: יש לנו הוראות ברישיון שנוגעות לאבטחת מידע והאיסור לגלות מידע מסווג.

איתן כבל: מה זה אומר?

איתן כבל: אני רוצה לדעת במה דברים אמורים, את מה שכתוב אני מבין ככתבו.

דנה נויפלד: אני אנסה למצוא דוגמה בהוראה ברישיון.

דנה נויפלד: הבאתי את הרישיון של פרטנר, אני מקווה שזה בסדר, לדוגמה: יש מידע שיכולים רק דירקטורים שקיבלו סיווג לשבת בדירקטוריון ולדון בו.

דנה נויפלד: זה מידע ביטחוני בדרך כלל, ולכן אם מפירים את ההוראות האלה, זה יכול להיות הפרה של ההוראה הזאת, כי הפרו הוראה שעניינה אי גילוי מידע מסווג.

איתן כבל: יש לכם מצב שנדרשתם?

דנה נויפלד: לא, אני לא מכירה, לא בתקופתי.

דנה נויפלד: מה שעשינו בין היתר זה לוודא אחרי שהתוספת עברה בפעם הראשונה, שאכן קלענו ולא שכחנו אף אחת מההוראות.

דנה נויפלד: זה לא מהווה בהכרח אינדיקציה לזה שיש הפרה לגבי אותן הוראות.

דנה נויפלד: כעניין עקרוני, אם יש הוראות רגולטוריות, נכון שלצדן גם תהיינה הפרות.

דנה נויפלד: זה לא מעיד על כך שבנושא הזה יש איזושהי בעיה עקרונית.

אוסנת חיטרון: נראה לי שפספסתי תוספת, את רוצה להסביר?

אוסנת חיטרון: כי אני לא מכירה את זה.

דנה נויפלד: לגבי החזקה, יש הוראות כרגע ברישיון, שעניינן שיעור ישראליות מינימלי שצריך להיות בחברות תקשורת - - -

אוסנת חיטרון: למה הכוונה?

דנה נויפלד: ש-5% יוחזקו בידי מי שהוא תושב ואזרח ישראל.

דנה נויפלד: אלה הוראות שמופיעות ברישיונות.

איתן כסיף: בזה דווקא כן נתקלנו.

דנה נויפלד: בזה אנחנו נתקלנו, נכון.

דנה נויפלד: כשכתוב בענייני ישראליות, זה ממילא היה נכנס, זה רק כדי לדייק את הפירוט, כי ממילא יש פירוט, יכולנו לכתוב הפרה של הוראות בנושא ישראליות, אבל בשעה שכבר פירטנו, תמיד יש את הדילמה – לאה לא פה, אז אני אומרת לפרוטוקול ולאה היתה מתקנת אותי לוועדה, אבל זה כן חשוב לפרוטוקול, כי הפרוטוקולים האלה משמשים את החברות אחר כך בכל מיני הליכים כנגדנו, וזה בסדר גמור.

דנה נויפלד: תמיד יש מתח בין מידת הפירוט שמופיעה בתוספת לעומת הכלליות, כי אם היינו צריכים לפרט כל הוראה שמצויה ברישיון, היינו מגיעים לתוספת באורך של 20 עמודים או יותר.

דנה נויפלד: לכן תמיד יש מתח בין לנסות לכתוב הוראה כללית, שתופסת בחובה הרבה הוראות רישיון שנוגעות לנושא מסוים, לבין הצורך לפרט כדי שיהיה ברור למה הכוונה כשקוראים את הנוסח בתוספת.

דנה נויפלד: לפעמים יש פה הוראות שמרחיבות יותר ויש הוראות שמצמצמות, אבל משעה שכבר פירטנו, אז כבר הוספתי גם את הנושא הזה.

אתי בנדלר: לעניין (7א), האם זה "הפר הוראת רישיון לעניין אבטחת מידע ואי גילוי" או במקום "ו" המילה "או", כי אלה שני דברים שונים.

דנה נויפלד: כן, אני חושבת שאפשר להפריד.

אתי בנדלר: אני חושבת שצריך להפריד ביניהם.

דנה נויפלד: אני ממשיכה להקריא: אלה הוראות שנוגעות לחברות שנותנות שירותי תקשורת לוויינית, ואלה חלק מההוראות החשובות שנמצאות ברישיון, נוגעות לרישום ומימוש בתפעול של נקודות שמים ב-ITU ויש הוראות רגולציה בעניין הזה, והפרה של ההוראות האלה הן עילה להטלת עיצום כספי.

דנה נויפלד: אלה הוראות שנוספו לרישיון, שעניינן מסר אישי.

דנה נויפלד: מסר אישי זאת מערכת התראה, שמאפשרת לתת התראות ישירות ממוקדות בעת חירום לפלאפון לפי המיקום של מי שמחזיק במכשיר, ויש הוראות בעניין זה בתוך הרישיון מבחינת הממשק של המערכת עם המערכות הצבאיות של פיקוד העורף עם המערכות של חברות התקשורת, והפרה של ההוראות האלה עשויה להיות עילה להטלת עיצום כספי.

דנה נויפלד: גם בעניין זה נוספו בשנים האחרונות הוראות לרישיון, שנוגעות להיערכות לחירום, ויש נספח שלם שמטיל חובות על החברות להיערך למצב של מתן שירותים גם בעת חירום.

דנה נויפלד: ההסדרה הזאת היא הסדרה, שלמעשה פטרה את הצורך מנקודות שבהן ניתן לתת שירותים על ידי חברות התקשורת על ידי Wi-Fi.

דנה נויפלד: למעשה, זה מופיע בצו פטור.

דנה נויפלד: פה בינתיים עוד אין הוראות כאלה, אבל אם נקבע הוראות, יהיה ניתן להטיל בגינן עיצום כספי.

דנה נויפלד: אתם רוצים להצביע על החלקים האלה?

אתי בנדלר: עשינו פה שני שינויים קטנים: בפרט (1א) הוספנו את העניין של ההחזקה; ובפרט (7א), במקום "אבטחת מידע ואי גילוי" יבוא "אבטחת מידע או אי גילוי".

איתן כבל: מי בעד, עם התוספות והשינויים?

איתן כבל: הצבעה

איתן כבל: נגד – אין

איתן כבל: פסקה (4) נתקבלה, עם התוספות והשינויים.

איתן כבל: תודה, אושר.

איתן כבל: רק לפני כן דנה, אני רוצה לברך את אורחינו – מנהלים ועובדים מהמגזר הציבורי וחמישה עובדים ממשרד רואי חשבון דויטש, מחלקת המס בתל אביב, עוד לא הגיעו.

איתן כבל: קודם כל ברוכים הבאים, אני מקווה שתיהנו היום, אני מקווה שתיהנו בכנסת.

איתן כבל: אל תתרשמו, הדיון עכשיו הוא דיון טכני.

איתן כבל: אנחנו עוסקים בעיצומים על חברות התקשורת במגוון רחב של עניינים.

איתן כבל: אין כמעט אחת או אחד מכם, שלא נתקל בהתקשרות כזו עם אחת מחברות התקשורת ומוצא את עצמו פתאום אומר:

איתן כבל: לא ביקשתי בכלל את הדבר הזה או כל מיני עניינים כאלה ואחרים.

איתן כבל: נושא התלונות למועצה לצרכנות למשל ובכלל בנושא מערכות היחסים צרכנים וגורמי התקשורת השונים הוא כנראה הכי גדול שיש מבחינת כמות התלונות, שזה מראה במה דברים אמורים, ואנחנו כאן גם מחדדים את הקנסות ומגדילים אותן, כך שהשלב הבא גם שמשרד התקשורת צריך להביא לנו הצעה לתיקון, שההפרות לא תהיינה הפרות משתלמות, כי הרבה פעמים אנחנו מוצאים את עצמנו שמשתלם לחברות לבצע את ההפרה, גם אם הקנס הוא של מיליונים – לכם זה נשמע שהוא לכאורה גדול.

איתן כבל: כשאת שומעת בחדשות, שחברה נקנסה בשלושה מיליון שקל, אבל המחזור של אותו עניין הגיע למיליארד, זה אפילו לא אבק על החולצה, בכלל אפילו לא שמו לב לתהליך הזה.

איתן כבל: זאת נקראת הפרה משתלמת.

איתן כבל: בבית הזה אנחנו יורדים ועולים ברזולוציות בדברים שלכם נתפסים כחלק בלתי נפרד מהחיים.

איתן כבל: אנחנו מנסים לשפר ולתקן.

עבד אל חכים חאג' יחיא: במקום אחר, בוועדת העבודה, הרווחה והבריאות כשדנו בקצבאות הנכים, אחרי שסיימנו, הם ביקשו להוריד מ-3,270 ל-3,269.

עבד אל חכים חאג' יחיא: הם ביקשו להוריד שקל אחד, שזה כל כך מצחיק, אבל אנחנו מדברים על משהו כמו 300,000 נכים כפול שקל אחד כפול 12, שזה שלוש וחצי, 3.6 מיליון שקל בשנה.

עבד אל חכים חאג' יחיא: השקל הקטן הזה הוא דוגמה להמחשה.

איתן כבל: עוד נתון שקיבלנו, שיש מדי שנה כ-50,000 מכשירים סלולריים שנגנבים.

קריאה: ואם גונבים לכם, תודיעו לחברות הסלולר, כדי שמישהו אחר לא ייהנה מזה.

איתן כבל: בדיוק, ולא תמיד הפעולה הראשונה זה לבקש טלפון ממישהו אחר כדי לחסום את השיחות.

דנה נויפלד: אני ממשיכה לקרוא: ההוראה כבר היתה קיימת בניגוד להוראות החוק.

דנה נויפלד: עכשיו אנחנו מוסיפים גם את "בניגוד להוראות הרישיון".

דנה נויפלד: זה בגלל שבחלק הקודם כתבנו נדידה מחוץ לארץ, אז פה אנחנו מבהירים ששירותי הנדידה הם בתוך הארץ.

דנה נויפלד: זה גם עניין טכני.

דנה נויפלד: זה גם הוראות ביטחוניות שמצויות ברישיונות.

דנה נויפלד: בהתאם להערתה של היועצת המשפטית היה כתוב סעיף 59, ואני מורידה.

דנה נויפלד: גם פה היתה הפרה קיימת, אנחנו פשוט מחדדים אותה ומחדדים את ההפניות לסעיפים שבחוק.

דנה נויפלד: גם פה אני מקריאה תיקון של הנוסח.

דנה נויפלד: זה לא תיקון במהות, אלא רק תיקון נוסחי: כל הדבר הזה מתייחס להוראות שנכנסו, שעניינן שיתוף בין רשתות.

דנה נויפלד: כמו שאתם יודעים, היום ניתן לשתף בין רשתות סלולריות בין החברות, ואנחנו עשינו תיקוני רישיון בעקבות זה, ועכשיו בעקבות התיקון הזה, אם תהיה הפרה של הוראות הרישיון, ניתן יהיה להטיל גם עיצומים כספיים.

דנה נויפלד: זהו, סיימנו.

איתן כבל: נצביע על ד', פסקה (5), מי בעד?

איתן כבל: בעד – 2

איתן כבל: נמנעים – אין פסקה (5) נתקבלה.

אתי בנדלר: כל מה שיש לומר עכשיו זה שנקווה שלא יהיה צורך להטיל עיצומים כספיים על חברות התקשורת.

דנה נויפלד: הפרת הוראה (9) בחלק ד' שדיברנו עליה היתה קיימת גם לפני, אנחנו רק חידדנו את הנוסח.

דנה נויפלד: מבחינת המהות, היא היתה קיימת.

איתן כבל: בסדר, בכלל הרי כל זה מתכתב עם מציאות שכזו.

איתן כבל: אז קודם כל, כמו שאמרה היועצת המשפטית, אנחנו מקווים שלא נידרש לכך שהעיצומים האלה יוטלו על איזה גורם, רק אני בטוח שהם יוטלו.

איתן כבל: זאת אומרת, מצד אחד אני מקווה, אבל מצד שני אני בטוח שזה יקרה מ-1,001 סיבות שאנחנו לא נרחיב עליהן כאן.

איתן כבל: עולם התקשורת הנייחת והסלולרית – בכל הנוגע למערכות היחסים צרכנים וחברות, נדרשת בו טלטלה מאוד גדולה, וכל אחד מאתנו מרגיש את זה.

איתן כבל: אתה לא צריך להיות אזרח מן השורה, גם כשאתה איש ציבור, אתה מרגיש את העניינים האלה, ולעתים בצורה מאוד בוטה אפילו.

איתן כבל: תודה רבה לכם.

איתן כבל: הישיבה נעולה.